शाकिब के ऑलराउंड प्रदर्शन से तीसरा वनडे 50 रन से जीता; सीरीज इंग्लैंड के नाम
Bangladesh Beat England 3rd ODI 50 Runs Shakib Al Hasan Player Of The Match, चट्टोग्राम में बांग्लादेश ने टॉस जीतकर पहले बैटिंग की और 48.5 ओवर में 246 पर ऑलआउट हो गई। 
बांग्लादेश ने इंग्लैंड को तीसरे वनडे में 50 रन से हरा दिया। शाकिब अल हसन ने पहले बैट से 75 रन बनाए, फिर गेंदबाजी में 4 विकेट भी लिए। इस प्रदर्शन के लिए उन्हें प्लेयर ऑफ द मैच का अवॉर्ड दिया गया। चट्टोग्राम में बांग्लादेश ने टॉस जीतकर पहले बैटिंग की और 48.5 ओवर में 246 पर ऑलआउट हो गई।
जवाब में इंग्लैंड की टीम 43.1 ओवर में 196 रन ही बना सकी। तीसरा वनडे बांग्लादेश ने जीता, लेकिन सीरीज के शुरुआती 2 मैच जीतकर इंग्लैंड ने सीरीज अपने नाम की। 3 मैचों में 8 विकेट लेने वाले आदिल रशीद प्लेयर ऑफ द मैच चुने गए।
शांतो और मुश्फिकुर के भी अर्धशतक 
टॉस जीतकर पहले बैटिंग करने उतरी बांग्लादेश टीम को 17 रन पर ही 2 झटके लग गए। कप्तान तमिम इकबाल (11) और लिट्टन दास (0) सैम करन का शिकार हो गए। नजमुल हसन शांतो (53) ने मुश्फिकुर रहीम (70) के साथ 98 रन की पार्टनरशिप की। शांतो के बाद शाकिब ने 75 रन की पारी खेली और टीम का स्कोर 200 के पार पहुंचाया।
बांग्लादेश के बाकी बैटर्स में महमुद्दुल्ला ने 8, अफीफ होसैन ने 15, मेहदी हसन मिराज ने 5 और तैजुल इस्लाम ने 2 रन बनाए। मुस्ताफिजुर रहमान शून्य के स्कोर पर LBW हुए और इबादत हुसैन एक रन पर नाबाद रहे। इंग्लैंड से जोफ्रा आर्चर ने सबसे ज्यादा 3 विकेट लिए। आदिल रशीद और सैम करन को 2-2 विकेट लिए। डेब्यूटांट रेहान अहमद और क्रिस वोक्स के हिस्से एक-एक विकेट आया। एक बैटर रन आउट हुआ।
इंग्लैंड ने लगातार विकेट गंवाए
247 रन के टारगेट का पीछा करने उतरी इंग्लिश टीम से जेसन रॉय (19) और फिल सॉल्ट (35) ने 54 रन की पार्टनरशिप की। लेकिन, 55 रन पर 3 बैटर आउट हो गए। सैम करन (23) और जेम्स विंस (38) पारी संभालने लगे ही थे कि मेहदी हसन मिराज ने करन को पवेलियन भेज दिया। 127 के टीम स्कोर पर विंस भी आउट हो गए। 130 पर टीम ने मोईन अली (2) के रूप में छठा विकेट भी गंवा दिया।
कप्तान जोस बटलर (26) ने कुछ देर संघर्ष किया, लेकिन वह तैजुल इस्लाम की बॉल पर LBW हो गए। यहां से इंग्लिश टीम संभल नहीं सकी और 196 के स्कोर पर ऑलआउट हो कर 50 रन से मैच हार गई। बाकी इंग्लिश बैटर्स में वोक्स ने 34, आदिल रशीद ने 8 और रेहान अहमद ने 2 रन बनाए। डेविड मलान शून्य पर आउट हुए और जोफ्रा आर्चर 5 रन पर नाबाद रहे।
शाकिब रहे प्लेयर ऑफ द मैच 
बांग्लादेश के लिए शाकिब अल हसन ने 35 रन देकर 4 विकेट लिए। तैजुल इस्लाम और इबादत हुसैन को 2-2 विकेट मिले, जबकि मुस्ताफिजुर रहमान और मेहदी हसन को एक-एक सफलता मिली। शाकिब ने पहली पारी में 75 रन भी बनाए थे, इस प्रदर्शन के लिए उन्हें प्लेयर ऑफ द मैच का अवॉर्ड दिया गया। 
